Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 27/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„Nagykun rizs“

EU št.: ZGO-HU-02416 – 22.8.2018

ZOP ( ) ZGO (X)

1. Ime [ZOP ali ZGO]

„Nagykun rizs“

2. Država članica ali tretja država

Madžarska

3. Opis kmetijskega proizvoda ali živila

3.1. Vrsta proizvoda

Skupina 1.6: Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Zaščitena geografska označba „Nagykun rizs“ se lahko uporablja za naslednja bela ali polnozrnata (rjava) zrna madžarskih sort vrste Oryza sativa L.: M-225, M-488, Fruzsina M, Sandora, Dáma, Risabell, Janka, Ábel in Bioryza. Uporablja se lahko tudi za vse druge sorte riža, gojene na geografskem območju, katerih bela ali polnozrnata (rjava) zrna imajo naslednje kakovostne značilnosti:

v primeru belega riža: čistost: vsaj 99,9 % (m/m); mešanica: največ 0,1 % (m/m); rdeča zrna: največ 4 % (m/m) ter

v primeru rjavega riža: čistost: vsaj 99,9 % (m/m); mešanica: največ 0,1 % (m/m); mleta zrna: največ 1,5 % (m/m); razpokana zrna: največ 2 % (m/m).

Vsebnost arzena v rižu „Nagykun rizs“ je zaradi značilnosti tal na geografskih območjih zelo nizka. Ne presega 0,1 mg/kg, kar je precej pod mejno vrednostjo EU.

Glede na obliko riževega zrna so lahko zrna posamezne sorte okrogla, zaobljena ali dolga.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje: setev, obiranje, sušenje in predelava.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

„Nagykun rizs“ se proizvaja znotraj upravnih meja mesta Kisújszállás na severu regije Nagykunság, ki leži v županiji Jász-Nagykun-Szolnok.

5. Povezava z geografskim območjem

Povezava proizvoda z geografskim območjem temelji na kakovosti.

Naravni dejavniki:

Kisújszállás leži na območju Velike madžarske nižine. Tehnika proizvodnje izkorišča dejstvo, da orna zemljišča v občini Kisújszállás mejijo na kanale, ki jih napaja reka Hortobágy-Berettyó, ki tudi namaka riževa polja.

Tla na območju proizvodnje riža „Nagykun rizs“ imajo naslednje značilnosti: do globine 1 m je vsebnost gline med 50 in 60 %, pod 1 m pa znaša nad 40 %. Profil tal je močno zbit; ko so tla suha, so zelo trda, ko so mokra, pa zelo gnetljiva in lepljiva. Zaradi začasnega izsuševanja površinske plasti tal voda povzroči, da tla, ki vsebujejo veliko gline, nabreknejo in postanejo neprepustna. (Fuchs, 2012)

Za razvoj riževih polj in stalno varno proizvodnjo je bila nameščena zaščita pred rečnimi in celinskimi poplavami, poleg tega pa so bile zmanjšane ravni podtalnice in zgrajeni namakalni kanali. S tehničnimi in drugimi deli, ki se izvajajo že več kot 150 let, so bili vzpostavljeni pogoji za proizvodnjo riža na geografskem območju, kjer se trenutno zaradi nizke ravni onesnaženja z biološko škodljivimi težkimi kovinami in bogatih zalog mineralov, potrebnih za proizvodnjo riža, proizvaja visokokakovosten riž.

Človeški dejavniki:

Proizvodnja riža na Madžarskem se je po raziskavah Lajosa Kreybiga in Ernőja Obermayerja začela po drugi svetovni vojni, v dolino reke Hortobágy-Berettyó pa se je razširila po letu 1948. Kisújszállás Város Története (Zgodovina mesta Kisújszállás) navaja, da so bile „prve skupine zakupnikov ustanovljene leta 1948 v okviru Kmetijske zadruge v Kisújszállásu, predvsem za proizvodnjo riža“ (str. 161). Pozneje so bile te skupine jedro novih zadružnih skupin.

Proizvodnja riža „Nagykun rizs“ na geografskem območju je v zadnjih 70 letih prinesla bogato znanje in izkušnje, na podlagi katerih so bile oblikovane številne tehnične rešitve za proizvodnjo, vključno z dobro in pravilno pripravo zemlje, oskrbo s hranili, izborom sort in ravnanjem z njimi, učinkovitim obvladovanjem bolezni in pravočasno uporabo ustreznih tehnik poplavljanja za gojenje ter skrbnim postopkom obiranja.

„Nagykun rizs“ je proizvod skoraj tridesetletnega razvoja kulture in se proizvaja iz sort, ki so se odlično prilagodile tlom in podnebju v regiji. Med žlahtnjenjem so bile v sorte gensko vstavljene dragocene značilnosti, ki jim omogočajo, da se prilagodijo geografskim razmeram in jih izkoristijo. Dolžina rastne sezone se prilagodi dejanski količini toplote, ki je v povprečju na voljo vsako leto. Rastline so v zgodnjih fazah razvoja odporne proti mrazu, tako da lahko prenesejo škodljive učinke mrzlih valov v začetku maja. Njihove korenine in presnova so odporne na visoko koncentracijo soli v tleh. Poleg tega vsebujejo visoke koncentracije mikroelementov, pomembnih za prehrano.

Na geografskem območju so bile razvite posebne proizvodne tehnologije (strokovno znanje):

— Zaradi zbitih tal z visoko vsebnostjo soli imajo semena dolgo obdobje kalitve, ki traja 40 dni. V tem času jih je treba za spodbujanje kalitve poplaviti do trikrat ali štirikrat. Rastlina običajno ni trajno poplavljena, dokler nima od 6 do 8 listov. Na drugih geografskih območjih, kjer se seje riž, se rastline trajno poplavijo že pri 3 do 4 listih.

— Riž se obira, ko zrna dosežejo vsebnost vlage v višini 20–24 %, zaradi česar je čistost bistveno večja. Na drugih geografskih območjih se obiranje izvaja v bolj sušni fazi, ko vsebnost vlage v zrnih znaša 16 %.

Povezava med kakovostjo proizvoda in geografskim okoljem:

Tehnika proizvodnje riža „Nagykun rizs“ vključuje poplavljanje območja v rastni dobi. Posledično tla, ki imajo visoko vsebnost gline tudi na globini 1 m, postanejo neprepustna. Rastlina zato ne more absorbirati arzena, ki se sprosti v podzemno vodo iz kamnin. Tako je vsebnost arzena v rižu „Nagykun rizs“ bistveno nižja kot v rižu, pridelanem drugje.

Zaradi tehnik gojenja, ki se uporabljajo na geografskem območju, „Nagykun rizs“ izpolnjuje bistveno strožje zahteve glede kakovosti kot riž, proizveden na drugih geografskih območjih.

Nizka vsebnost arzena v rižu „Nagykun rizs“ (manj kot 0,1 mg/kg) je v Evropi edinstvena. Zato se „Nagykun rizs“ že dolgo in stalno izvaža v znana mednarodna podjetja za proizvodnjo otroške hrane v Nemčiji. Za riž, ki se uporablja za proizvodnjo hrane za dojenčke in majhne otroke, je dovoljena mejna vrednost vsebnosti arzena 0,1 mg/kg, ki se pri rižu „Nagykun rizs“ lahko dosledno vzdržuje.

Sklic na objavo specifikacije

(Drugi pododstavek člena 6(1) te uredbe)

http://eredetvedelem.kormany.hu/download/f/27/02000/11%20FM%20értesítő.pdf

(1) UL L 343, 14.12.2012, str. 1.